KOMISIJOS REGLAMENTAS (EB) Nr. 1401/2007
2007 m. lapkričio 28 d.
atnaujinantis velniažuvinių žvejybą su Portugalijos vėliava plaukiojančiais laivais ICES VIIIc, IX bei X zonose ir CECAF 34.1.1 EB vandenyse
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač į jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 21 straipsnio 3 dalį,
kadangi:
(1)
2006 m. gruodžio 21 d. Tarybos reglamente (EB) Nr. 41/2007, nustatančiame 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (3), nustatomos kvotos 2007 metams.
(2)
2007 m. rugpjūčio 23 d. Portugalija, remdamasi Reglamento (EEB) Nr. 2847/93 21 straipsnio 2 dalimi, pranešė Komisijai, kad 2007 m. rugpjūčio 27 d. ji nutraukia savo laivų vykdomą velniažuvinių žvejybą ICES VIIIc, IX bei X zonų vandenyse ir CECAF 34.1.1 EB vandenyse.
(3)
2007 m. spalio 3 d. Komisija, remdamasi Reglamento (EEB) Nr. 2847/93 21 straipsnio 3 dalimi ir Reglamento (EB) Nr. 2371/2002 26 straipsnio 4 dalimi, priėmė Reglamentą (EB) Nr. 1160/2007 (4) uždraudžiantį su Portugalijos vėliava plaukiojantiems arba Portugalijoje registruotiems laivams žvejoti velniažuvines ICES VIIIc, IX ir X zonose, CECAF 34.1.1 EB vandenyse nuo tos pačios dienos.
(4)
Remiantis Komisijos iš Portugalijos valdžios institucijų gauta informacija, Portugalija dar neišnaudojo visos velniažuvinių kvotos žvejybai VIIIc, IX bei X zonose ir CECAF 34.1.1 EB vandenyse. Todėl velniažuvinių žvejyba šiuose vandenyse turėtų būti leidžiama su Portugalijos vėliava plaukiojantiems arba Portugalijoje registruotiems laivams.
(5)
Kad šį velniažuvinių kiekį būtų galima sužvejoti iki šių metų pabaigos, šis leidimas turėtų įsigalioti 2007 m. lapkričio 8 d.
(6)
Komisijos reglamentas (EB) Nr. 1160/2007 turėtų būti panaikintas 2007 m. lapkričio 8 d.,
PRIĖMĖ ŠĮ REGLAMENTĄ:
1 straipsnis
Panaikinimas
Reglamentas (EB) Nr. 1160/2007 panaikinamas.
2 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. lapkričio 8 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 28 d.